Friðrik Jónsson hefur komið víða við á lífshlaupinu . Sem ungur piltur starfaði hann meðal annars sem þingsveinn á Alþingi þar sem hann hljóp inn í þingsal og lét þingmenn vita ef þeir fengu símtal . Lengst af starfaði Friðrik hins vegar hjá Sementsverksmiðjunni á Akranesi , var fyrsti skipstjóri á Freyfaxa og síðar útgerðar - og sölustjóri verksmiðjunnar . Eftir 25 ára dvöl á Akranesi flutti hann aftur á höfuðborgarsvæðið þar sem hann hóf nám við Myndlistarskóla Kópavogs , þá kominn á áttræðisaldur . Þar stundaði hann samfellt nám í 18 ár þegar hann var gerður að heiðursfélaga við skólann . Hann hefur haldið tíu einkasýningar og hélt meðal annars sýningu hjá Bílási á Akranesi þegar fyrirtækið fagnaði 30 ára afmæli sínu á dögunum . Blaðamaður Skessuhorns leit í heimsókn til Friðriks í liðinni viku og spjallaði við þennan síunga listamann . Byrjaði að vinna tíu ára „ Ég fæddist á Akureyri árið 1921 en var ekki nema tveggja ára þegar fjölskyldan flutti til Reykjavíkur , “ segir Friðrik í byrjun spjalls er við komum okkur fyrir í íbúð hans í Kópavoginum . „ Systkinahópurinn var ansi stór . Alls vorum við tíu og níu okkar komust til manns . Þegar jafn stór barnahópur er á heimilinu þarf auðsjáanlega töluverða fjármuni til þess að fleyta fjölskyldunni áfram svo við lærðum snemma að bjarga okkur sjálf . Þetta var á kreppuárunum milli stríða og hef ég því kynnst alvöru kreppu , ekki eins og þeirri sem Íslendingar gengu nýlega í gegnum . Ég byrjaði ungur að selja og bera út blöð , þá bjó ég til jólapoka , bolluvendi og steypti tindáta sem ég síðan fékk að selja hjá kaupmanninum , “ segir Friðrik en tíu ára gamall byrjaði hann að vinna fyrir sér hjá Mjólkurfélagi Reykjavíkur sem þá var niðri í Hafnarstræti 5. „ Uppi í risinu var þá kornmylla og bændur komu þangað til þess að kaupa korn . Á þeim árum var enginn sími innanhúss og fólst mitt starf í því að hlaupa með afgreiðsluseðlana upp í ris þegar bændurnir höfðu greitt fyrir kornið . Ellefu ára var ég síðan lyftuvörður hálfan daginn hjá sama fyrirtæki . “ Sjá nánar viðtal við Friðrik Jónsson í Skessuhorni vikunnar .